‘Voetganger’ sterf toe vragmotors rolFoto: Netcare 911 Daar word tans ondersoek of ŉ man wat Saterdag in die vroeë oggendure dood is nadat twee vragmotors op die N3 in die Vrystaat omgeslaan het, moontlik ŉ voetganger was. Nicholas Dollman, woordvoerder van Netcare 911, het gesê die ongeluk het omstreeks 04:00 op die N3 tussen Harrismith en Van Reenen plaasgevind. Volgens Dollman het die vragmotors deur die versperring langs die pad geploeg en by ŉ wal afgerol. Een van die bestuurders was in die wrak vasgekeer. “Brandweerbeamptes van Harrismith het meganiese toerusting gebruik om die bestuurder uit die vragmotor te bevry. Hy was in ŉ stabiele toestand en is na ŉ hospitaal geneem. Die ander vragmotorbestuurder het slegs geringe beserings opgedoen,” het Dollman gesê. Hy het gesê ŉ derde slagoffer is buite die vragmotors gevind waar hy reeds aan sy ernstige beserings beswyk het. “Albei vragmotorbestuurders het gesê hulle was alleen in hul voertuie en daar word dus vermoed dat die oorledene ŉ voetganger was.” Die ongeluk word ondersoek.